題寄亭
作者：徐積
朝代：宋

paragraphs: 大抵人閒同一寓，外物之來寓中寓。
主人於爾本無心，誰使之來誰使去。
來時無所增吾悅，去時談笑亦不輟。
惟有山叟與溪翁，屋裏閒雲船上月。
一從古往成蹉跎，失之則憾得之歌。
不從平路從風波，或遭陷穽或網羅。
有人嚙臂遺其親，有人之楚復之秦。
侯門灑掃寧苦辛，牛衣涕泣傷賤貧。
誰人衒鬻來上書，誰人乞貸留公車。
誰人入關便棄繻，誰思躣馬疾其驅。
更有隋時二隠夫，欲將林壑謀金朱。
倒行之輩尤可吁，當時自欲烹其軀。
却是揚雄所性恬，誰須名字學韋賢。
積薪可恨汲生言，不道真風任自然。
自然處者其爲誰，以寄名亭如此奇。
俗人所患在失之，安知達者靜者心平夷。
達者洞然無所蔽，靜者泊然無所累。
無蔽無累無所營，其中主者性與誠。
登斯亭兮觀斯名，人閒萬事皆可平。